বিদেশের মাটিতে দেশের সুনাম বাড়াতে পারতেন তিনি। তাঁর দেখানো পথ ধরে ওপার বাংলার একাধিক ফুটবলার পাড়ি জমাতে পারতেন এপার বাংলায়। রূপকথা লিখতে পারতেন বাংলাদেশের তারকা ফুটবলার মামুনুল ইসলাম। তার পরিবর্তে হতাশ হয়েই গঙ্গাপাড় থেকে পদ্মাপাড়ে ফিরতে হয়েছিল মামুনুলকে। 

এই বিষয়ে অন্যান্য খবর

‘‘যেখানে ছেড়েছিলাম, সেখান থেকে সরে গিয়েছে এটিকে’’, অকপট কলকাতার প্রাক্তন চ্যাম্পিয়ন কোচ


এবারের ইন্ডিয়ান সুপার লিগ শুরু হয়ে গিয়েছে। পাঁচ বছরে পা রাখল আইএসএল। সুপার লিগের প্রথম সংস্করণে ‘অ্যাটলেটিকো দ্য কলকাতা’র জার্সি পরেছিলেন বাংলাদেশের এই তারকা ফুটবলার। এটিকে-র লাল-সাদা জার্সি পিঠে চাপালেও কলকাতার হয়ে একটি ম্যাচেও নামতে পারেননি তিনি। সেই ক্ষত এখনও দগদগে তাঁর স্মৃতিতে। চার বছর পরে এটিকে সম্পর্কে বলতে গিয়ে এখন দীর্ঘশ্বাস ফেলছেন মামুনুল। বঙ্গবন্ধু গোল্ড কাপ চলছে বাংলাদেশের সিলেটে। সেখান থেকেই মামুনুল স্মৃতির ঝাঁপি ওলটালেন এবেলা.ইন-এর কাছে। 

মামুনুল। 
প্রথম বারের আইএসএল-এ চ্যাম্পিয়ন হয়েছিল কলকাতা। আন্তোনিও লোপেজ হাবাসের হাতে সেবার এটিকে-র রিমোট কন্ট্রোল ছিল। প্রতিটি ম্যাচ হতো আর শুকনো মুখে স্টেডিয়াম ছাড়তেন মামুনুল। খেলতে না পারলে কোন খেলোয়াড়েরই বা ভাল লাগে!  
১৯৮৩ সালের বিশ্বকাপ ক্রিকেট চ্যাম্পিয়ন হয়েছিল কপিলদেব নিখাঞ্জের ভারত। সেবারের বিশ্বকাপে একটি ম্যাচেও নামেননি সুনীল ভালসন। ট্রিভিয়ার বিষয়বস্তু হয়ে গিয়েছিলেন তিনি। মামুনুলও সেরকমই। চার বছর আগের সেই আইএসএল-প্রসঙ্গে বাংলাদেশের তারকা মিডফিল্ডার বলছিলেন, ‘‘এটিকে-তে সেই দিনগুলো খুব মিস করি এখনও।’’ 
চ্যাম্পিয়ন এটিকে দলের সদস্য অর্ণব মণ্ডল, বিশ্বজিৎ সাহা, শুভাশিস রায়চৌধুরীদের কথা বেশ মনে রয়েছে মামুনুলের। স্মৃতির পাতা উলটে তিনি বলছিলেন, ‘‘সেবার আইএসএল-এর আগে আইএফএ শিল্ড খেলতে কলকাতায় গিয়েছিলাম। আমার খেলা দেখেই ওঁরা ডেকেছিল।’’ 
শিল্ডে সেবার চমকে দিয়েছিল শেখ জামাল। সনি নর্দে, ওয়েডসন আনসালমে, মামনুলরা চমকে দিয়েছিলেন কলকাতার ফুটবল-পাগলদের। সনি ডাক পান মোহনবাগানে। ওয়েডসন থেকে যান বাংলাদেশেই। মামুনুল সই করেন এটিকে-তে। 
প্রি সিজন করতে সেবার স্পেনে গিয়েছিল এটিকে। জাতীয় দলের খেলা থাকার জন্য মামুনুল শুরু থেকে যোগ দিতে পারেননি এটিকে-র সেই ক্যাম্পে। বাংলাদেশের তারকা মিডফিল্ডার বলছিলেন, ‘‘কন্ডিশনিং করতে পারলে আমার জন্য ভাল হতো।’’ 

হাবাস। 
কিন্তু খেলতে পারলেন না কেন মামুনুল? এটিকে-র প্রাক্তন কোচ আন্তোনিও লোপেজ হাবাসের চিন্তাভাবনায় কি ছিলেন না তিনি? মাদ্রিদ থেকে হাবাস বললেন, ‘‘চোটের জন্যই তো ও খেলতে পারল না।’’ 
মামুনুল অবশ্য চোটকে খুব একটা গুরুত্ব দিলেন না। বললেন, ‘‘আমার চোট ছিল ঠিকই। তবে সেই চোট তেমন গুরুতর ছিল না। চোট প্রায় সেরে গিয়েছিল। কয়েকটা ম্যাচ খেললে আমার জন্য ভাল হতো।’’ যেটা বললেন না মামুনুল, তা হল, এটিকে-র হয়ে কয়েকটা ম্যাচ খেললে পরের মরশুমেও তিনি ডাক পেতেন অর্থ সমৃদ্ধ এই লিগে। 
আইপিএল-এ শাকিব আল হাসান, মুস্তাফিজুর রহমানদের জন্য দ্বিধাবিভক্ত হয় বাংলাদেশ। আইএসএল-এর জন্যও তো বাংলাদেশ ভাগ হয়ে যেতে পারত। মামুনুলের দেখানো পথ ধরে বাংলাদেশের নামী ফুটবলাররাও স্কিলের ঝলক দেখাতে পারতেন এই দেশে। সে সব হলই না। 
আইএসএল-এর হাত ধরে ভারতীয় ফুটবলে বিশ্বায়ন ঘটেছে। বিশ্বের বিভিন্ন প্রান্তের ফুটবলার এখন আসছেন এদেশে খেলতে। ব্রাত্য কেবল পড়শি দেশের ফুটবলার।